b'\n_START_ARTICLE_\nDvojni \xc4\x8detverec\n_START_PARAGRAPH_\nDvojni \xc4\x8detverec je tip \xc4\x8dolna in vesla\xc5\xa1ka disciplina pri \xc5\xa1portnem veslanju._NEWLINE_\xc4\x8coln je blikovan tako, da v njem eden za drugim sedijo \xc5\xa1tirje vesla\xc4\x8di, ki \xc4\x8doln poganjajo s \xc5\xa1tirimi pari vesel._NEWLINE_\xc4\x8coln za dvojni \xc4\x8detverec je podolgovat in ozek, v prerezu pa je polkro\xc5\xbeen. Taka oblika \xc4\x8dolna je pomembna zaradi \xc4\x8dim manj\xc5\xa1ega vodnega upora. \xc4\x8coln ima obi\xc4\x8dajno proti zadnjemu delu v vodi enojni stabilizator, ki skrbi za uravnavanje smeri ter pokon\xc4\x8dno stabilnost. Sprva so bili \xc4\x8dolni narejeni iz lesa, danes pa jih izdelujejo iz kompozitnih materialov (obi\xc4\x8dajno iz plastike, oja\xc4\x8dane z ogljikovimi vlakni). Sodobni \xc4\x8dolni so tako znatno la\xc5\xbeji in bolj trpe\xc5\xbeni od starih. Dvojni \xc4\x8detverec je ena od uradno priznanih olimpijskih disciplin, ki jo Mednarodna vesla\xc5\xa1ka zveza priznava od Poletnih olimpijskih iger 1976 naprej. FISA zaradi zagotavljanja enakih pogojev to\xc4\x8dno dolo\xc4\x8da minimalno maso \xc4\x8dolnov._NEWLINE_Kadar \xc4\x8doln poganjajo \xc5\xa1tirje vesla\xc4\x8di s \xc5\xa1tirimi vesli, gre za disciplino \xc4\x8detverec s krmarjem ali za \xc4\x8detverec brez krmarja, kar je odvisno od tega, ali je v \xc4\x8dolnu \xc5\xa1e peti \xc4\x8dlan posadke, ki se imenuje krmar. Dvojni \xc4\x8detverec je zaradi ve\xc4\x8djega \xc5\xa1tevila vesel in druga\xc4\x8dne razporeditve sil pri veslanju hitrej\xc5\xa1i od obeh omenjenih\xc2\xa0\xc2\xbbenojnih\xc2\xab\xc2\xa0\xc4\x8detvercev.'